text: Els equips d'emergència reprendran demà la recerca de la parella a Susqueda - Regió7 :: El Diari de la Catalunya Central
  Els equips d'emergència reprendran demà la recerca de la parella a Susqueda
  Aquest divendres la zona de cerca s'ha acotat a dues zones del pantà i al camí d'accés al cotxe
  acn | susqueda 01.09.2017 | 20:53
  Una seixantena de voluntaris s´han sumat a la recerca. ACN
  Els equips d'emergència reprendran aquest dissabte la recerca de la parella del Maresme desapareguda a Susqueda des de dijous de la setmana passada. Un total de 120 persones han buscat intensament aquest divendres sense èxit algun rastre dels joves de 21 i 23 anys. Uns 60 voluntaris han fet una batuda a peu resseguint els 7 quilòmetres de camí abrupte que separen una pedrera de la platja des d'on el cotxe en què els dos joves van arribar al pantà es va precipitar a l'aigua, encara per raons desconegudes. A més, submarinistes de la Guàrdia Civil, Mossos d'Esquadra i Bombers han rastrejat dos punts del pantà: l'àrea al voltant del cotxe i la zona, també propera al vehicle, on el gos de Bombers va detectar dijous un rastre.
  En paral·lel a la cerca dels dos joves que fan els equips d'emergència, que continuarà aquest dissabte, la investigació dels Mossos d'Esquadra també segueix endavant. A banda de l'anàlisi del vehicle, que el conseller d'Interior va assegurar que s'havia manipulat per fer-lo caure a l'aigua, també inspeccionen el caiac de la parella. El sotsinspector de l'ABP de Santa Coloma de Farners, Jordi Posas, ha confirmat que tot apunta que al centre del caiac s'hi havia col·locat pedres de grans dimensions, tal com va explicar dijous un dels joves que el va trobar dissabte. A més, el caiac estava esparracat. Els mossos investiguen si va ser intencionadament.